PERUSTELUT

1.EHDOTUKSEN TAUSTA

•Ehdotuksen perustelut ja tavoitteet

Neuvosto hyväksyi 30. kesäkuuta 2020 komission ehdotuksesta neuvoston suosituksen (EU) 2020/912 EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta, jäljempänä ’suositus’. Siinä määrätään covid-19-pandemian alussa EU:hun suuntautuvaa matkustamista koskevien rajoitusten asteittaisesta poistamisesta.

Suosituksessa vahvistetaan joukko kriteereitä niiden kolmansien maiden määrittämiseksi, joista olisi sallittava muu kuin välttämätön matkustaminen jäsenvaltioihin ja muihin maihin, joihin sovelletaan Schengenin säännöstöä. Kolmannet maat, erityishallintoalueet ja muut yhteisöt ja alueelliset viranomaiset, jäljempänä ’kolmannet maat ja alueet’, jotka täyttävät kriteerit, luetellaan suosituksen liitteessä I. Lisäksi suosituksen liitteessä II esitetään luettelo välttämättömistä tarpeista ja tehtävistä, jotka oikeuttavat matkustamaan sellaisista kolmansista maista, joita ei mainita liitteessä I olevassa luettelossa.

Suositusta muutettiin 2. helmikuuta 2021 ja 20. toukokuuta 2021, jotta voitiin erityisesti mukauttaa käytetyt kriteerit epidemiologisen tilanteen kehittymiseen, ottaa huomioon rokotuskampanjoiden maailmanlaajuinen toteuttaminen ja säätää toimenpiteistä, joilla autetaan hillitsemään huolta aiheuttavien ja seurantaa edellyttävien virusmuunnosten leviämistä. Lisäksi neuvosto on muuttanut liitettä I 12 kertaa sen hyväksymisen jälkeen lisätäkseen maita niiden kolmansien maiden ja alueiden luetteloon, joiden osalta muuta kuin välttämätöntä matkustamista koskeva rajoitus voitaisiin poistaa, tai poistaakseen maita luettelosta.

Suositusta (EU) 2022/290 muutettiin 22. helmikuuta 2022 edelleen, jotta voitiin ottaa huomioon erityisesti EU:n digitaalisen koronatodistuksen käyttöönotto asetuksilla (EU) 2021/953 ja (EU) 2021/954. Suosituksessa kehotetaan komissiota tarkastelemaan suositusta uudelleen liitteen I poistamiseksi maailmanlaajuisen rokotuskattavuuden parantuminen huomioon ottaen, jotta matkustamisessa voitaisiin siirtyä maan tilanteeseen perustuvasta riskinarvioinnista henkilön tilanteeseen perustuvaan riskinarviointiin. Lisäksi komissiota pyydetään tämän jälkeen raportoimaan asiasta neuvostolle ja antamaan tarvittaessa ehdotus suosituksen liitteen I poistamisesta.

Luettelo kolmansista maista ja alueista, jotka on vapautettu rajoituksista objektiivisten kriteerien perusteella (liite I), oli hyödyllinen ja oikeasuhteinen keino pitää ulkorajat avoinna sekä muille kuin välttämättömistä syistä matkustaville että välttämättömistä syistä matkustaville kesäkuussa 2020 ja myöhemmin, kun rokotteiden tuotanto ei vielä vastannut maailmanlaajuista kysyntää. Tilanne on kuitenkin muuttunut. Euroopan lääkevirasto (EMA) ja Maailman terveysjärjestö (WHO) ovat hyväksyneet yhä useampia covid-19-rokotteita, joita on sen jälkeen valmistettu ja annettu EU:ssa ja sen ulkopuolella. Tästä syystä komissio ehdottaa jälleen liitteen I poistamista suosituksesta.

Tähän mennessä perusrokotesarjan covid-19-tautia vastaan on saanut 72,7 prosenttia EU:n/ETA:n koko väestöstä (tilanne 6. lokakuuta 2022), ja tilanne on pysynyt tällä tasolla huhtikuusta 2022 asti. Ensimmäisen tehoste-/lisäannoksen on saanut koko väestöstä 53,9 prosenttia.

Maailmanlaajuiset rokotuskampanjat ovat edenneet tasaisesti. Maailman väestön kokonaisrokotuskattavuus oli 7. lokakuuta 2022 mennessä 61,8 prosenttia ensimmäisen rokotussarjan osalta. Tässä luvussa on kuitenkin merkittäviä eroja maiden ja alueiden välillä. Rokotekattavuus on paljon matalampi kehittyvissä maissa, ja myös se on pysynyt samalla tasolla huhtikuusta 2022 asti.

Lisäksi Euroopan lääkevirasto (EMA) hyväksyi 1. syyskuuta 2022 kaksi Pfizer/BioNTechin ja Modernan kehittämää bivalenttia mRNA-rokotetta, jotka on tarkoitettu alkuperäisen SARS-CoV-2-kannan lisäksi omikronin BA.1-alamuunnokseen, ja 12. syyskuuta 2022 vielä kolmannen Pfizer/BioNTechin kehittämän bivalentin mRNA-rokotteen, joka on tarkoitettu alkuperäisen viruksen lisäksi omikronin BA.4- ja BA.5-alamuunnoksiin. Lisäksi toinen proteiinirokotteiden luokka, jota odotetaan tänä syksynä tai talvena, täydentää edelleen EU:n laajaa rokotevalikoimaa.

Täytäntöönpanopäätökset, joilla vahvistetaan, että rokotustodistusten, joita kolmannet maat antavat EU:n kansalaisille ja näiden perheenjäsenille sekä EU:ssa laillisesti oleskeleville tai asuville kolmansien maiden kansalaisille, katsotaan vastaavan todistuksia, joita jäsenvaltiot antavat EU:n digitaalisesta koronatodistuksesta annetun asetuksen (EU) 2021/953 mukaisesti, jäljempänä ’vastaavuuspäätökset’, helpottavat entisestään mahdollisuutta jatkaa matkustamista EU:hun luomalla puitteet kolmansien maiden antamien rokotusta, testausta ja taudista parantumista koskevien todistusten tunnustamiselle.

Vaikka covid-19-tapausten yleinen ilmoittamisaste EU:ssa/ETA-maissa saattaa edelleen vaihdella ajan mittaan, on syytä tarkastella vakavuutta kuvaavia indikaattoreita, kuten sairaaloiden ja tehohoitoyksiköiden käyttöastetta, joka sekin vaihtelee, muta on tällä hetkellä hallinnassa. Koronan kesäaalto vuonna 2022 on esimerkki siitä, miten huolta aiheuttavan uuden muunnoksen aiheuttama viruksen runsas leviäminen ei välttämättä aiheuta merkittäviä paineita kansallisille terveydenhuoltojärjestelmille. Tämä korostaa varovaisen lähestymistavan merkitystä harkittaessa matkustusrajoitusten käyttöönottoa tapausten lukumäärän tai uuden muunnoksen olemassaolon perusteella.

Puheenjohtajavaltio pyysi 15. syyskuuta 2022 poliittisen kriisitoiminnan integroitujen järjestelyjen puitteissa jäsenvaltioita esittämään näkemyksensä koordinoidusta lähestymistavasta rajoitusten poistamiseen ulkorajoilla suosituksen mukaisesti. Kaikki valtiot, jotka osallistuvat alueeseen, jolla ei suoriteta sisärajavalvontaa, jäljempänä ’Schengen-alue’, mukaan lukien Norja, Sveitsi, Liechtenstein ja Islanti, totesivat, että niillä ei tällä hetkellä ole rajoituksia (tai ne ovat poistamassa niitä) ja että ne eivät aio ottaa niitä uudelleen käyttöön, paitsi jos ilmaantuu uusi huolta aiheuttava tai seurantaa edellyttävä virusmuunnos, joka aiheuttaa erityistä huolta. Kaikki puheenvuoron käyttäneet valtiot kannattivat liitteen I poistamista suosituksesta sekä matkustusrajoitusten poistamista.

Edellä esitetyn perusteella ja jos epidemiologinen tilanne pysyy vakaana, myös tunnettujen SARS-CoV-2-muunnosten leviämisen osalta, komissio katsoo, että unioniin matkustamista koskevat rajoitukset olisi poistettava. Osallistuvien valtioiden selvän enemmistön tavoin komissio kuitenkin katsoo, että suosituksessa tarkoitettu niin sanottu hätäjarrumekanismi olisi säilytettävä. Toisaalta kokemus on osoittanut, että myös hätäjarrumekanismin lopettamiseen on sovellettava yhteistä lähestymistapaa, jotta vältetään pitkälliset, kohtuuttomat ja tarpeettomat kansainvälisen matkustamisen rajoitukset.

Edellä esitetystä myönteisestä kehityksestä huolimatta SARS-CoV-2-virus on edelleen aktiivinen ja leviää maailmanlaajuisesti, eikä pandemia ole ohi. Uusia tartunta-aaltoja, jotka voivat aiheuttaa epidemiologisen tilanteen heikkenemisen esimerkiksi uuden huolta aiheuttavan tai seurantaa edellyttävän muunnoksen ilmaantumisen vuoksi, ei voida sulkea pois. Kuten Euroopan tautienehkäisy- ja -valvontakeskus (ECDC) ilmoitti 7. lokakuuta 2022, epidemiologinen tilanne viittaa siihen, että tartuntojen määrä kasvaa useimmissa jäsenvaltioissa, mutta merkkejä muutoksista virusmuunnosten levinneisyydessä ei ole. Tällaisessa tapauksessa jäsenvaltioiden ja Schengenin säännöstöön osallistuvien maiden olisi oltava valmiita ottamaan koordinoidusti uudelleen käyttöön joitakin rajoituksia tai ne kaikki.